Author: zdeno.kmetek
Last saved by: Babiaková Lýdia
Company: MŠSR

Správa zo zahraničnej pracovnej cesty

1. Účastník ZPC

Meno:						Mgr. Lýdia Babiaková
Vysielajúca organizácia:		            Ministerstvo školstva, vedy, výskumu a športu  
                                                                       SR, sekcia štátnej starostlivosti o šport 
                                                                       Stromová 1, 813 30 Bratislava
Pracovné zaradenie:		štátna radkyňa 
Znalosť jazykov:                                            anglický jazyk (štátnica)

2. Zahraničná pracovná cesta 

Štát: 						Portugalsko
Mesto:						Lisabon
Vykonaná v dňoch: 				03.-05.7.2013
Prijímajúca organizácia: 			Európska komisia 
Účel cesty:					Zasadnutie expertnej skupiny EÚ „Šport, zdravie, 
                                                                       účasť“   
Spôsob financovania: 		            Ministerstvo školstva, vedy, výskumu 
                                                                       a športu SR, Európska komisia    

3. Rámcový program pobytu
03.7.2013 – príchod vo večerných hodinách
04.7.2013
Témy:
Výstup 4: Špeciálny eurobarometer – prieskum správania sa a názorov občanov EÚ ohľadom športu a pohybových aktivít (návrh úprav)
Týždeň/deň športu v EÚ
Monitoring pohybových aktivít v Európe
05.2013
Výstup 5: Návrhy budúcej práce expertov EÚ v oblasti podpory zdraviu prospešných pohybových aktivít (HEPA) v rámci sektoru športu
Závery zo zasadnutia
12,30 h – koniec zasadnutia
odchod účastníkov

4. Všeobecné informácie k problematike
V dňoch 4. a 5. júla 2013 sa uskutočnilo 5. zasadnutie expertnej skupiny EÚ „Šport, zdravie, účasť“ pod vedením jej predsedu Jeana Françoisa Toussainta. Hlavné témy zasadnutia sa sústredili na budúce výstupy práce tejto pracovnej skupiny (deliverables 4 – 5).     Prvou témou zasadnutia bola téma prípravy ďalšieho vydania špeciálneho „eurobarometru“ v oblasti športu a pohybových aktivít, ktorý sa uskutočňuje pravidelne na podnet Európskej komisie („EK“). O aktualizácii otázok v rámci predmetného prieskumu sa hovorilo už na predchádzajúcom zasadnutí. Teraz prítomní prezentovali svoje návrhy. Do diskusie vstúpili aj experti zo Svetovej zdravotníckej organizácie („WHO“) s návrhom využiť na aktualizáciu „eurobarometru“ dotazník, v rozšírenej, alebo skrátenej verzii, ktorý vypracovala WHO pri vlastných prieskumoch tohto zamerania. Diskusia na túto tému bola ukončená s tým, že členovia expertnej skupiny tento nápad zhodnotia a svoje finálne návrhy k aktualizácii „eurobarometru“ pošlú písomne do Európskej komisie („EK“) v termíne do 23.8.2013.  
Ohľadom druhej témy, týkajúcej sa týždňa/dňa športu v EÚ niektorí zástupcovia prezentovali dobré skúsenosti zo svojich krajín. Vo väčšine členských štátov EÚ sa takéto podujatia za účelom propagácie športu a zdravého životného štýlu uskutočňujú už tradične, celý rad rokov. Cieľom týchto podujatí – kampaní je povzbudiť ľudí, aby sa hýbali a zvýšiť ich povedomie o význame pohybových aktivít na ich zdravie. V Rakúsku je to „Deň športu“, ktorý sa organizuje každý rok v septembri vo Viedni, vo Francúzsku sa organizuje „Sentez-vous sport“ národný týždeň športu a zdravia, v Holandsku je to „Národný týždeň športu“, ktorý je v organizačnej gescii národného olympijského výboru, športový zväzov a municipalít. Dobré skúsenosti zo zahraničia by mali povzbudiť tie krajiny, v ktorých  takéto podujatia majú iba regionálny, či okresný charakter a chýba im kampaň na národnej úrovni, aby viacej presadzovali a podporovali takéto projekty na národnej úrovni. Projekty tohto zamerania sa uskutočňujú aj na medzinárodnej úrovni. Niektoré významné medzinárodné organizácie, zaoberajúce sa problematikou športu, najmä športu pre všetkých, majú vo svojom portfóliu podobné projekty, ktoré realizujú každý rok. Tak napríklad TAFISA organizuje  „World Challenge day“, ISCA má „European Move Week“.
 Posledný prieskum EÚ v oblasti športu a pohybových aktivít bol publikovaný v roku 2010 a odhalil veľké rozdiely v postojoch občanov EÚ k športu a pohybovým aktivitám. 40 % občanov EÚ športuje aspoň raz za týždeň a 65 % sa venuje niektorej z foriem telesnej aktivity. 25 % občanov je však takmer úplne pasívnych. Írsko a severské krajiny sú najväčšími prívržencami športovania, 23 % Írov športuje 5 a viac ráz do týždňa, kým Švédi, Fíni a Dáni sú najlepší, pokiaľ ide o „pravidelné“, resp. „ takmer pravidelné“ pohybové aktivity (1 a viac ráz do týždňa). Na druhom konci rebríčka sú Bulhari, Gréci a Taliani, keďže iba 3 % z nich tvrdia, že športujú pravidelne, vyplýva to z prieskumu „eurobarometra“ zameraného špeciálne na šport a telesné aktivity. 
Ohľadom výstupu činnosti expertnej skupiny (deliverable 5) týkajúceho sa jej budúceho pôsobenia a aktivít bolo povedané, že expertná skupina bude pokračovať vo svojej činnosti v rámci nového pracovného plánu EÚ pre šport, od roku 2015.  Predstaviteľka EK, pani S. Holmann zdôraznila, že na novom pláne sa začína intenzívne pracovať a do konca roka 2013 by mal byť zámer nového plánu EÚ pre šport vo forme oznámenia predložený na schválenie.
Pre ďalšiu činnosť expertnej skupiny, ako aj relevantných národných orgánov, ktoré majú v zodpovednosti starostlivosť o šport, je podstatný dokument EÚ - Závery Rady o podpore zdraviu prospešných pohybových aktivít (HEPA), ktorý ministri športu EÚ schválili na zasadnutí rady v novembri 2012. V nadchádzajúcom období, počas litovského predsedníctva EÚ je v pláne pripraviť a schváliť Odporúčania Rady o podpore zdraviu prospešných pohybových aktivít (HEPA). Dôležitou prácou pre expertnú skupinu bude pripraviť podklady v rámci prípravy predmetného odporúčania. Okrem toho expertná skupina sa bude podieľať aj na aktualizácii ďalšieho dokumentu EÚ z roku 2008 „Usmernenia EÚ o fyzickej aktivite“, ktorý je treba aktualizovať, okrem iného aj z dôvodu revidovania WHO odporúčaní týkajúcich sa účinku pohybových aktivít na zdravie človeka.
	Na záver predsedajúci zhrnul výstupy zo zasadnutia, zdôrazňujúc dôležitosť medzirezortnej spolupráce v tejto oblasti a spolupráce tejto expertnej skupiny s orgánmi WHO. Predstaviteľky Maďarska a Cypru informovali o blížiacich sa podujatiach vo svojich krajinách. V Budapešti sa od 7.-8.10.2013  uskutoční konferencia o mládeži a športe (v spolupráci s EPAS) a na Cypre pripravili Národný strategický plán pre šport a zdravie na roky 2014-2016, ktorý bude schválený po zhodnotení verejnej diskusie, ktorá práve prebieha.

5. Stručné zhrnutie rokovania
Na piatom zasadnutí Expertnej skupiny EÚ „Šport, zdravie, účasť sa hlavné témy dotýkali otázok týkajúcich sa špeciálneho „eurobarometru“ pre šport a pohybové aktivity a  činnosti expertnej skupiny na ďalšie obdobie. Zámerom EK je vykonať úpravu otázok prieskumu verejnej mienky v EÚ ohľadom športu a pohybových aktivít, známeho aj ako „eurobarometer“. Návrhy na úpravu predložia predstavitelia expertnej skupiny do 23.8.2013 a finálna úprava by sa mala uskutočniť do konca októbra 2013.  Činnosť expertnej skupiny, ktorá v súčasnosti funguje na základe platného pracovného plánu EÚ na roky 2011-2014,  bude pokračovať aj v budúcom období a bude sa odvíjať v súlade s novým pracovným plánom, ktorého obsahové návrhy majú predložiť predstavitelia expertnej skupiny. V nadchádzajúcom období expertná skupina sa bude zaoberať aj aktualizáciou dokumentu „Usmernenia EÚ o fyzickej aktivite“ a návrhu na podporu  dňa/týždňa športu v rámci EÚ.

6. Závery a odporúčané závery 
Podieľať sa na činnosti a aktuálnych úlohách expertnej skupiny EÚ „Šport, zdravie, účasť“, prípadne vytvoriť spoločné fórum pre spoluprácu na národnej úrovni s dotknutými rezortmi a športovými subjektmi. 
V oblasti podpory pohybových aktivít občanov podporujúcich zdravie by sa mala zintenzívniť spolupráca s rezortom zdravotníctva, samosprávami a športovým hnutím na Slovensku  za účelom implementácie kľúčových  opatrení  z tejto oblasti, ktoré vyplývajú z Koncepcia štátnej politiky v oblasti športu - Slovenský šport 2020. V koncepcii sú zapracované aj niektoré usmernenia z už spomínaného dokumentu EÚ „Usmernenia o fyzickej aktivite“. 

7. Osobitne vyhodnotený očakávaný prínos ZPC
SR ako členský štát EÚ sa priamo zúčastňuje v činnosti expertnej skupiny v rámci  EÚ a  takto má možnosť ovplyvniť tvorbu podkladov, expertíz a odporúčaní EÚ, ktoré je možné uplatniť následne na národnej úrovni. Počas rokovaní boli získané informácie, ktoré budú využité pri tvorbe a aktualizácii koncepčných a legislatívnych dokumentov v oblasti športu.

8. Spôsob zverejnenia výsledkov ZPC, prenos získaných informácií
Informácie o zasadnutí boli postúpené v rámci sekcie štátnej starostlivosti o šport a mládež a zverejnené vo forme správy na internetovej stránke MŠVVŠ SR.

Súhlasím so zverejnením správy na internete.

Bratislava, 12.7.2013
		
Správu vypracovala: Mgr. Lýdia Babiaková 			

Správu schválili: 

Ing. Ladislav Čambal.- GRS   .............................................     

Ing. Elena Malíková – RO  ..................................................